Diari Oficial de la Generalitat Valenciana


Sumari del DOGV 6072, del 05-08-2009 (2009/8756)

Bases per a la provisió, per a funcionari de carrera, de nou places d'agent de la policia local vacants a la plantilla de funcionaris de l'Ajuntament d'Ontinyent, set per oposició lliure i dos per concurs de mèrits, torn de mobilitat.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6072

Data del DOGV
:   05-08-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/8756


Data del document
:   10-07-2009

Organisme emissor
:   Ajuntament d'Ontinyent

Tipus de document
:   Convocatòria

Anàlisi jurídica

 Descriptors 

:   * Ontinyent
    * concurs administratiu

Bases per a la provisió, per a funcionari de carrera, de nou places d'agent de la policia local vacants a la plantilla de funcionaris de l'Ajuntament d'Ontinyent, set per oposició lliure i dos per concurs de mèrits, torn de mobilitat. [2009/8756]  
Primera. Objecte de la convocatòria  
L'objecte de la present convocatòria és la provisió per a funcionari de carrera de nou places d'agent de la policia local, escala d'administració especial, subescala servicis especials, classe policia local i els seus auxiliars, enquadrades en l'escala bàsica amb el nivell C1 de titulació corresponents totes estes a l'oferta pública d'ocupació de 2009.  
De les places convocades, set places seran proveïdes per mitjà d'oposició per torn lliure i les dos places restants per mitjà de concurs de mèrits pel torn de mobilitat d'acord amb l'annex I del Decret 88/2001, de 24 d'abril, del Govern Valencià.  
Si qualsevol de les dos places oferides pel torn de mobilitat no fóra coberta per este procediment de selecció, incrementarà les que s'han de proveir per oposició lliure.  
A més a més, podran afegir-se a esta convocatòria, fins al mateix moment en què comencen els exercicis, les places que pogueren quedar vacants per resolucions de processos selectius de promoció interna a places de superior categoria o aquelles que es declaren de nova creació. L'increment de les oferides al torn lliure o al de mobilitat es farà d'acord amb la normativa legal vigent.  
Segona. Condicions de les persones aspirants  
Per a poder ser admesos a la realització de les proves selectives, els aspirants hauran de complir els següents requisits en la data en què acabe el termini de presentació d'instàncies:  
Per a les persones aspirants que accedisquen per torn lliure:  
a) Tindre la nacionalitat espanyola.  
b) Estar en possessió del títol de Batxiller Superior o equivalent o tenir complides les condicions per a obtindre'l la data en què finalitze el termini de presentació d'instàncies.  
c) No patir cap malaltia o defecte físic que impedisca l'acompliment de les funcions, d'acord amb l'Orde de 23 de novembre de 2005 (DOGV de 2 de desembre de 2005), i tindre una estatura d'1,65 metres els hòmens i d'1,60 metres les dones.  
d) Tindre complits 18 anys i no excedir de l'edat de 30 anys. Als sols efectes de l'edat màxima es compensarà el límit amb els servicis prestats anteriorment a l'administració local com a policia local o auxiliar de policia local.  
e) No haver sigut separat per mitjà d'expedient disciplinari del servici de l'Estat, de les comunitats autònomes o de les entitats locals, ni trobar-se inhabilitat per a l'exercici de funcions públiques.  
f) Estar en possessió dels permisos que habiliten per a la conducció de vehicles de les classes B i A que permeta la conducció de motocicletes amb unes característiques de potència que no sobrepassen els 25 kW o una relació potència/pes no superior a 0,16 kW/kg.  
g) Estar en possessió del grau elemental de coneixements de valencià, expedit per la Junta Qualificadora de Coneixements de Valencià o l'homologació expressa per este organisme de qualsevol altre títol referit sempre al grau elemental.  
Per a participar en el concurs de mobilitat s'hauran de complir els següents requisits referits a dia en què finalitze el termini d'admissió de sol·licituds:  
a) Ser funcionari de carrera de la categoria que es convoca, integrat en la subescala de servicis especials, classe policia local i els seus auxiliars, de qualsevol dels municipis de la Comunitat Valenciana.  
b) Haver romàs, almenys, dos anys com a funcionari de carrera en el lloc de treball des del qual es concursa.  
c) No faltar menys de cinc anys per al passe a la situació de segona activitat.  
d) No patir cap malaltia o defecte físic que li impedisca el normal exercici de les funcions pròpies de l'escala i categoria, d'acord amb el barem d'exclusions mèdiques que es determine.  
e) No trobar-se suspès ni inhabilitat en ferm per a l'exercici de funcions públiques. Si es produira la suspensió o la inhabilitació amb posterioritat a la resolució del concurs de mobilitat per un procediment iniciat amb anterioritat a la data de convocatòria del concurs, s'entendran anul·lades totes les actuacions respecte de dit aspirant.  
f) Estar en possessió dels permisos que habiliten per a la conducció de vehicles automòbils i motocicletes destinats al servici d'urgència o emergència.  
g) Estar en possessió del grau elemental de coneixements de valencià, expedit per la Junta Qualificadora de Coneixements de Valencià o l'homologació expressa per este organisme de qualsevol altre títol referit sempre al grau elemental.  
Tercera. Presentació d'instàncies i documentació annexa  
3.1. Les instàncies per a prendre part en la present convocatòria s'adreçaran a l'Alcaldia Presidència d'este Ajuntament i haurà d'utilitzar-se la instància model que consta com a annex III d'estes bases. No s'admetrà cap sol·licitud que no es presente en aquest model.  
Les instàncies es presentaran al Registre General o en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú. El termini de presentació és de 20 dies naturals, a partir del següent al de la publicació de l'extracte d'esta convocatòria en el Boletín Oficial del Estado.  
En les instàncies per a prendre part en esta convocatòria, les persones aspirants hauran de manifestar que compleixen tots i cadascun dels requisits exigits en estes bases i que es comprometen a prestar el preceptiu jurament o promesa, tot indicant, a més a més, si concorren per torn lliure o concurs de mèrits per mobilitat.  
3.2. A les instàncies s'hi acompanyarà:  
a) El justificant d'haver ingressat en la Caixa Municipal (LVZ 1621/6001/56/5393803234), per mitjà d'ingrés bancari o resguard d'abonament o si és el cas per gir postal o telegràfic, els drets d'examen que es fixen en 51,75 euros.   
b) Les persones aspirants que opten pel torn de mobilitat hauran de presentar, a més i mitjançant original o còpia confrontada, la documentació acreditativa dels mèrits que al·leguen acompanyada d'un índex on s'indiquen dits mèrits. Esta documentació es presentarà amb la instància de sol·licitud d'admissió al concurs pel torn de mobilitat en un sobre tancat que també podrà lacrar-se. No es tindrà en compte cap mèrit que no s'acredite en eixe moment.   
c) Una fotocòpia comparada del document nacional d'identitat de la persona aspirant.  
d) Fotocòpia comparada del títol exigit de coneixements de valencià referit al nivell elemental.  
Quarta. Admissió d'aspirants  
Per a ser admesos a les proves selectives, bastarà que els aspirants manifesten en les seues instàncies que compleixen totes i cada una de les condicions exigides en estes bases, referides a la data de finalització del termini de presentació d'instàncies, que hagen abonat els drets d'examen i que hagen adjuntat a la instància els documents que s'assenyalen al punt 3.2 d'estes bases.  
Expirat el termini de presentació d'instàncies, per mitjà d'una resolució de l'Alcaldia, s'aprovarà la llista d'aspirants admesos i exclosos tant per al torn lliure com per al de mobilitat. Dita resolució es publicarà en el Butlletí Oficial de la Província de València i es concedirà un termini de 10 dies, comptadors des de l'endemà de la publicació en el Butlletí Oficial de la Província de València, per a esmenar els defectes que hagueren motivat l'exclusió. No podrà esmenar-se la falta d'abonament total o parcial dels drets d'examen.  
Els errors de fet podran esmenar-se en qualsevol moment, d'ofici o a petició de l'interessat.  
Transcorregut dit termini, l'Alcaldia resoldrà les reclamacions que s'hagueren presentat. Si no s'hi presenta cap reclamació, la llista provisional s'entendrà com a definitiva.  
En la resolució per la qual s'aproven les llistes definitives, es determinarà el lloc, la data i l'hora de la celebració del primer exercici o prova que corresponga al torn de mobilitat. L'hora, el dia i el lloc de celebració de la primera prova del torn lliure es fixarà en l'edicte últim que faça públic el resultat definitiu del torn de mobilitat.  
Cinquena. Tribunal qualificador  
El tribunal qualificador, tant de les proves convocades pel torn lliure com del torn de mobilitat estarà integrat pels següents membres, tots ells amb veu i vot:  
President: el cap de la policia local d'este Ajuntament o un funcionari pertanyent al cos de la policia local, de categoria superior a la que es convoca.  
Secretari: el de la corporació o altre funcionari designat per la Presidència de la corporació, que actuarà a més com a vocal.  
Vocals:  
- Un vocal designat per la Direcció General de la Generalitat Valenciana competent en matèria de policia local.  
- Un vocal designat per la Direcció General de la Generalitat Valenciana competent en matèria d'administració local.  
- El cap del Servei de Personal o altre funcionari designat per la Presidència de la corporació.  
- Dos funcionaris de carrera del cos de la policia local d'esta corporació de categoria igual o superior a la qual es convoca, designats per la Presidència de la corporació.  
La designació dels membres del tribunal inclourà la dels respectius suplents i es farà pública juntament amb la llista provisional d'admesos i exclosos. Es publicarà també al tauler d'anuncis de l'Ajuntament.   
La corporació sol·licitarà dels òrgans corresponents la designació dels respectius vocals, que haurà d'efectuar-se en el termini dels 20 dies següents al de la recepció de la sol·licitud.  
Podran nomenar-se assessors del tribunal per a les proves psicotècniques, mèdiques i d'aptitud física. El seu nomenament es farà públic amb el del tribunal.  
Tots els vocals del tribunal posseiran titulació acadèmica igual o superior que l'exigida per als llocs de treball oferits.  
El tribunal no podrà constituir-se ni actuar sense l'assistència de la meitat més un dels seus membres, titulars o suplents, indistintament.  
Els membres del tribunal podran ser recusats per les persones aspirants de conformitat amb el que preveu la legislació vigent.  
Als efectes del que disposa l'article 30 del Reial Decret 462/2002, de 24 de maig, el tribunal que actua en esta prova selectiva tindrà la categoria tercera de les arreplegades en aquell, tant respecte de les assistències dels membres del tribunal com dels seus assessors i col·laboradors.  
Sisena. Començament i desenrotllament del concurs oposició  
Primerament es realitzarà i es resoldrà el torn de mobilitat. Una vegada resolta esta fase es convocarà i resoldrà el torn lliure, al qual s'afegiran les places que no foren cobertes pel torn de mobilitat.  
Les persones aspirants seran convocades en crida única. Si un aspirant no es presenta en el moment de ser cridat a qualsevol dels exercicis obligatoris decaurà automàticament en el seu dret a participar en dit exercici i també en els successius, i quedarà exclòs del procediment selectiu.  
En aquells exercicis que no puguen realitzar-se conjuntament, l'orde d'actuació dels aspirants s'iniciarà per aquells el primer cognom del qual comence per la lletra «Z» (DOCV 5755, de 05.05.2008).  
Les persones aspirants hauran d'anar proveïdes del document nacional d'identitat, ja que el tribunal podrà requerir-los en qualsevol moment perquè n'acrediten la identitat.  
Una vegada començades les proves no serà obligatòria la publicació dels successius anuncis de celebració dels restants exercicis ni en el Butlletí Oficial de la Província de València ni en el Diari Oficial de la Comunitat Valenciana. El tribunal farà públics estos anuncis al tauler d'anuncis municipal amb 12 hores d'antelació del començament de les proves, si es tracta del mateix exercici, o de 48 hores, si es tracta d'un nou exercici.  
Setena. Procediment de selecció  
1. Desenrotllament del procediment per al torn de mobilitat.  
1. Fase prèvia:  
a) Reconeixement mèdic.  
Consistirà a superar un reconeixement mèdic d'acord amb el quadre d'exclusions mèdiques que determina l'Orde de 23 de novembre de 2005 (DOGV de 2 de desembre de 2005). La qualificació d'esta prova serà d'apte o no apte.  
b) Prova psicotècnica i aptitudinal.  
Consistirà a superar els exercicis o proves psicotècniques aptitudinals i de personalitat que realitzarà l'assessor especialista designat per l'Alcaldia i s'ajustarà al que estableix l'Orde de 23 de novembre de 2005 (DOGV de 2 de desembre de 2005).  
2. Fase procediment selecció.  
a) Fase de concurs de mèrits:  
El concurs de mèrits s'ajustarà al barem de mèrits de l'annex II d'estes bases, d'acord amb els següents criteris:  
- Només procedirà la valoració dels mèrits al·legats pels participants quan estos complisquen els requisits exigits per a l'exercici del lloc, segons conste en la corresponent relació de llocs de treball aprovada i degudament publicada.  
- Seran valorats els mèrits obtinguts o en condicions d'obtindre's en la data en què acabe el termini de presentació d'instàncies per a participar en el corresponent concurs i s'han de relacionar en la sol·licitud de participació i acreditar-se documentalment.  
- En cas d'empats, s'adjudicarà la plaça al concursant que haja obtingut major puntuació en l'apartat de formació. Si dita puntuació és també igual, caldrà ajustar-se a la suma obtinguda en els apartats d'antiguitat i grau. Posteriorment, en cas de mantindre's l'empat, s'acudirà als mèrits específics. Si persisteix l'empat, s'adjudicarà per sorteig.  
- Una vegada transcorregut el termini de presentació d'instàncies, estes són vinculants per al peticionari i les destinacions adjudicades seran irrenunciables, llevat que abans de finalitzar el termini de presa de possessió s'haguera obtingut un altre destí per convocatòria pública. En este cas haurà de comunicar-se tal circumstància a l'ajuntament convocant de la plaça oferida i adjudicada.  
- En qualsevol moment del procés d'adjudicació podrà demanar-se formalment dels interessats els aclariments o, si és procedent, la documentació addicional que s'estime necessària per a la comprovació dels mèrits, els requisits o les dades al·legats, així com aquells altres que es consideren precisos per a una correcta valoració.  
- L'orde de prioritat per a l'adjudicació de les places convocades vindrà donada per la major puntuació total obtinguda per la suma dels mèrits al·legats i la puntuació de la prova i l'entrevista personal.  
Únicament seran citats per a celebrar la prova i l'entrevista mitjançant la convocatòria corresponent i amb la menció expressa de les puntuacions obtingudes, aquells aspirants la puntuació dels quals sumats els mèrits amb el màxim possible de l'entrevista, puge com a mínim 20 punts.  
b) Prova i entrevista personal. De caràcter obligatori.  
Es realitzarà davant del tribunal qualificador i es valorarà fins a un màxim de 10 punts amb el contingut i puntuació que s'assenyala:  
b.1) Coneixements del terme municipal. Consistirà en l'exposició per escrit, en un temps màxim d'una hora i mínim de 45 minuts d'un tema del grup V del temari que s'indica en l'annex I per al torn lliure. Es valoraran els coneixements exposats, la claredat en l'exposició, la neteja, redacció i l'ortografia.  
El tribunal podrà demanar als aspirants la lectura pública dels exercicis.  
El tribunal podrà substituir la prova escrita per una prova de preguntes amb respostes alternatives.   
La valoració d'esta prova serà d'un màxim de 6 punts.  
b.2) Entrevista personal. Es valorarà i comprovarà l'aptitud, l'eficàcia, la iniciativa i l'experiència professional del concursant en activitats anteriors, amb un màxim de 4 punts.  
2. Desenrotllament del procediment per al torn lliure.  
Primer exercici. De caràcter obligatori i eliminatori:  
Mesurament d'estatura. Únicament en torn lliure.  
Segon exercici: prova psicotècnica i aptitudinal. De caràcter obligatori i eliminatori:  
Consistirà a superar els exercicis o proves psicotècniques aptitudinals i de personalitat que realitzarà l'assessor especialista designat per l'Alcaldia i s'ajustarà al que estableix l'Orde de 23 de novembre de 2005 (DOGV de 2 de desembre de 2005).  
Les proves seran eliminatòries i es qualificaran com a apte o no apte.  
La superació de dites proves als municipis de la Comunitat Valenciana expressament homologades per l'Institut Valencià de Seguretat Pública tindran una validesa d'un any des de la seua realització i eximirà l'aspirant de tornar a realitzar-les.  
Tercer exercici: proves d'aptitud física. De caràcter obligatori i eliminatori.  
Consistiran a superar proves d'aptitud física que posen de manifest la capacitat per a l'acompliment del lloc de treball. El contingut i les marques mínimes seran les següents:  
- Escalada de corda amb presa de peus: hòmens, 4 metres; dones, 3 metres.  
- Salt de longitud amb carrera: hòmens, 4,00 metres; dones, 3,80 metres.  
- Salt d'altura: hòmens, 1,10 metres; dones, 1,00 metre.  
- Carrera de velocitat de 60 metres: hòmens, 10 segons; dones, 12 segons.  
- Carrera de resistència de 1.000 metres: hòmens, 4 minuts; dones, 4 minuts 10 segons.  
- Natació, 50 metres: hòmens, 57 segons; dones, 60 segons.  
La qualificació d'este exercici serà d'apte o no apte, i caldrà superar com a mínim quatre de les proves per a ser qualificat com apte.  
Les proves es realitzaran tot tenint-ne en compte les normes olímpiques per a cadascuna d'estes.  
En el moment de presentar-se a l'exercici, els aspirants aportaran un certificat mèdic oficial on constarà expressament que estan capacitats per a concórrer a les proves físiques exigides en estes bases, així com que no es troben impedits o incapacitats per a l'accés a la funció pública, tot tenint en compte que el certificat és vàlid només fins als tres mesos després d'haver-se expedit.  
No obstant això, també podrà presentar-se el certificat al Departament de Personal de l'Ajuntament d'Ontinyent, sempre abans que s'inicien les proves físiques.  
La falta de presentació de dit certificat exclourà les persones aspirants del procés de selecció que es convoca.  
Quart exercici: qüestionari. De caràcter obligatori i eliminatori.  
Consistirà a contestar correctament per escrit un qüestionari d'un mínim de 50 preguntes i un màxim de 75 preguntes amb quatre respostes alternatives, una d'estes certa, en un temps màxim d'una hora i 30 minuts, sobre els temes relacionats en els grups I a IV, ambdós inclosos, del temari que s'indica com a annex I d'estes bases. Per a la correcció d'esta prova es tindran en compte, en tot cas, les respostes errònies.  
La qualificació d'este exercici serà de 0 a 10 punts i s'ha d'obtenir una qualificació de 5 punts per a superar-lo.   
Cinqué exercici: coneixement del valencià. De caràcter obligatori i no eliminatori.  
Els municipis de predomini lingüístic valencià, segons la Llei de la Generalitat Valenciana 4/1983, de 23 de novembre, d'Ús i Ensenyament del Valencià, inclouran un exercici consistent a traduir del valencià al castellà i viceversa un text proposat pel tribunal, en un temps a determinar.  
Este exercici es qualificarà de 0 a 4 punts i no serà eliminatori.  
Sisé exercici: reconeixement mèdic. De caràcter obligatori i eliminatori.  
Consistirà a superar un reconeixement mèdic d'acord amb el quadre d'exclusions mèdiques determinades en l'Orde de 23 de novembre de 2005 (DOGV de 2 de desembre de 2005).  
La superació d'esta prova expressament homologada per l'Institut Valencià de Seguretat Pública tindrà una validesa d'un any des de la seua realització, i quedaran exempts de realitzar-la aquells que en dit període l'hagueren superada, sempre que no es produïsquen malalties o dolences que a judici del tribunal mèdic justifiquen que la tornen a passar.  
La qualificació d'esta prova serà d'apte o no apte.   
Seté exercici: desenrotllament del temari. De caràcter obligatori i eliminatori.  
Consistirà a desenrotllar per escrit durant un temps màxim d'una hora i 30 minuts i mínim d'una hora dos temes elegits per l'aspirant d'entre quatre extrets per sorteig, dels grups I a IV, ambdós inclosos, dels que componen el temari que s'inclou en l'annex I d'estes bases. Dits temes es llegiran en sessió pública davant del tribunal, que podrà formular les preguntes o els aclariments que jutge oportunes. Es valorarà la claredat d'idees i el coneixement sobre els temes exposats.  
La qualificació d'este exercici serà de 0 a 10 punts, i per a superar-lo s'haurà d'obtindre un mínim de 5 punts.  
Huité exercici: temes locals. De caràcter obligatori i no eliminatori.  
Consistirà en l'exposició per escrit d'un tema dels que componen el grup V del temari que s'inclou com annex I d'estes bases, en un temps màxim d'una hora i mínim de 45 minuts. Es valoraran els coneixements exposats, la claredat en l'exposició, la neteja, la redacció i l'ortografia.   
El tribunal podrà demanar als aspirants la lectura pública dels exercicis.  
El tribunal podrà substituir la prova escrita per una prova de preguntes amb respostes alternatives.   
La qualificació d'este exercici serà de 0 a 5 punts i no serà eliminatori.  
La valoració dels exercicis de desenrotllament del temari s'efectuarà per l'obtenció de la mitjana aritmètica de la puntuació de cadascun dels membres del tribunal de selecció. Es rebutjaran a estos efectes totes les puntuacions màximes i mínimes quan entre estes existisca una diferència de 4 punts o més i, si és el cas, servirà com a punt de referència la puntuació màxima obtinguda. Dita diferència serà de 2 punts quan es tracte de valorar els temes locals.  
Els exercicis obligatoris que tinguen caràcter eliminatori es qualificaran de 0 a 10 punts i seran eliminats els aspirants que no aconseguisquen una puntuació mínima de 5 punts en cadascun d'estos. S'exceptua el del coneixement del valencià i el coneixement de l'entorn sociolocal, que tindran caràcter obligatori però no eliminatori, la qualificació dels quals és la que s'estableix en estes bases.  
Huitena. Relació d'aprovats i curs selectiu  
Finalitzat el procés selectiu, el tribunal farà pública la relació de persones aspirants aprovades, si les hi haguera, per orde de puntuació aconseguida i elevarà dita relació a l'Alcaldia Presidència conjuntament amb l'acta de l'última sessió. La relació d'aspirants aprovats inclourà la proposta d'aquells aspirants que hauran de realitzar el curs teòric i pràctic a l'Institut Valencià de Seguretat Pública, que en cap cas podrà ser d'un nombre d'aspirants superior al de places convocades.  
Les persones aspirants proposades que accedeixen pel torn lliure, amb la presentació prèvia de la documentació exigida, s'incorporaran a l'Institut Valencià de Seguretat Pública per a realitzar el primer curs teòric i pràctic que s'hi celebre, integrat per dos fases: una de formació i selecció a l'Institut Valencià de Seguretat Pública i Emergències, amb una duració de 700 hores lectives, i una altra, una vegada superada l'anterior, de pràctiques en el mateix Ajuntament amb una duració de dos mesos. La qualificació del curs, tant del període teòric i pràctic com de les pràctiques correspondrà a l'Institut Valencià de Seguretat Pública i Emergències i la seua valoració es realitzarà sobre la base de criteris objectius que tindran en compte, entre altres, els següents extrems: assimilació dels coneixements impartits, responsabilitat, dedicació, actituds front el professorat i la resta dels alumnes i quants aspectes de l'actuació de l'aspirant foren necessaris per a valorar la seua capacitat per a una adequada prestació de les funcions atribuïdes al lloc.  
Amb la finalitat d'assegurar la cobertura de les places convocades, si es produira la renúncia d'algun o alguns dels aspirants seleccionats abans de ser nomenats o de prendre possessió, o bé no presentaren la documentació o la falsejaren, o no superaren el curs selectiu, i sense perjudici de la responsabilitat en què hagueren pogut incórrer, l'òrgan convocant podrà requerir del tribunal una relació complementaria d'aspirants aprovats i no proposats inicialment, en la mateixa quantitat que els que hagueren quedat exclosos per alguna de les causes esmentades.  
L'aspirant o aspirants així proposats s'incorporaran a la realització del curs en les mateixes condicions que els anteriors.  
El tribunal pot proposar la creació d'una borsa de treball amb els aspirants que han superat com a mínim els primers sis exercicis o proves i no han obtingut plaça.  
Durant la realització del curs teoricopràctic les persones aspirants seran nomenades per la corporació funcionaris en pràctiques i percebran les retribucions íntegres del lloc de treball a què aspiren.  
Els aspirants que hagueren realitzat amb anterioritat el curs selectiu per a l'accés a la categoria convocada als municipis de la Comunitat Valenciana, quedaran exempts de realitzar-lo per mitjà d'una resolució del director general competent en matèria de policia, a proposta del director de l'Institut Valencià de Seguretat Pública, si no hagueren transcorregut més de quatre anys des de la data de realització i superació del mateix i no s'haguera alterat substancialment el seu contingut.  
Novena. Presentació de documents  
Les persones aspirants proposades pel tribunal hauran d'aportar davant la corporació en el termini de 20 dies hàbils des que es faça pública la relació d'aspirants aprovats, els documents acreditatius de les condicions de capacitat i requisits exigits en les presents bases de convocatòria:  
- Certificat de naixement expedit pel registre civil corresponent o fotocòpia del document nacional d'identitat, degudament confrontada.  
- Original o fotocòpia confrontada del títol acadèmic i del requisit lingüístic exigible segons la corresponent convocatòria.  
- Declaració de no haver sigut separat per mitjà d'expedient disciplinari de qualsevol administració o ocupació pública així com de no trobar-se inhabilitat penalment per a l'exercici de funcions públiques.  
- Fotocòpia confrontada dels permisos de conducció exigits com a requisit en la base segona.  
Les persones aspirants que tingueren la condició de funcionaris de carrera quedaran exempts de justificar documentalment les condicions generals que ja hagueren sigut acreditades per a obtindre el seu anterior nomenament. En tot cas, hauran de presentar original o fotocòpia confrontada del seu nomenament com a funcionaris de carrera i el títol acadèmic exigit.  
Aquells que en el termini indicat i excepte casos de força major, no presentaren la documentació, no podran ser nomenats funcionaris i s'invalidarà l'actuació de l'interessat i quedaran anul·lats els actes del tribunal respecte de l'interessat, sense perjudici de la responsabilitat en què pogueren haver incorregut per falsedat en la seua instància.  
Deu. Nomenament  
Torn lliure:  
Finalitzat el curs teòric i pràctic, l'Institut Valencià de Seguretat Pública comunicarà a l'òrgan competent de la corporació local la relació de les persones aspirants que l'hagueren superat, amb la indicació de la qualificació obtinguda, als efectes del seu nomenament com a funcionari de carrera. Igualment comunicarà la relació de les persones aspirants que no hagueren superat eixe curs. Els nomenaments hauran d'efectuar-se en el termini màxim de 15 dies, comptadors des de la comunicació de l'Institut Valencià de Seguretat Pública.  
Si l'Institut Valencià de Seguretat Pública fa l'anterior comunicació i no es formalitza el nomenament en el termini assenyalat en el paràgraf anterior, l'Ajuntament abonarà a l'aspirant la totalitat de les retribucions corresponents al lloc de treball a què aspira.  
Els aspirants que no superen el curs teòric i pràctic de selecció i formació podran incorporar-se al curs immediatament posterior. No obstant això, cessaran com a funcionaris en pràctiques i podran ser nomenats de nou quan s'incorporen al següent curs. De no superar este segon, decauran definitivament en el seu dret a participar en el procés de selecció instat.  
Torn de mobilitat:  
Presentada la documentació exigida i efectuat el nomenament com a agent de la policia local d'este Ajuntament, hauran de prendre possessió de la plaça en el termini dels cinc dies següents a aquell en què cessen al seu ajuntament. El cessament en la corporació de què prové haurà d'efectuar-se dins dels cinc dies hàbils següents a la data de notificació del nomenament.  
El còmput del termini per al cessament s'iniciarà quan finalitzen els permisos o llicències que, si escau, hagueren sigut concedides als interessats. L'agent de la policia local que haja cursat la seua sol·licitud per al concurs de mobilitat, estarà obligat a donar trasllat per escrit de dits permisos o llicències a l'ajuntament convocant, que podrà acordar la suspensió del gaudi d'estos.   
L'ajuntament de procedència de l'agent de policia local podrà ajornar el seu cessament a l'ajuntament per necessitats del servici i per un període de temps no superior a 20 dies hàbils, tot comunicant dita circumstància a este Ajuntament.  
Onze. Incidències  
El tribunal queda autoritzat per a resoldre els dubtes i les incidències que es presenten, interpretar les bases d'esta convocatòria i prendre els acords necessaris per al bon orde del procés selectiu. En allò no previst en les presents bases, serà aplicable la Llei 7/2007, de 12 d'abril, de l'Estatut Bàsic de l'Empleat Públic; el Real Decret Legislatiu 781/1986, de 18 d'abril; Llei 7/1985, de 2 d'abril; Llei 30/1984, de 2 d'agost, en tot allò que continua vigent; Text Refós de la Llei de la Funció Pública Valenciana; Decret 33/99, de 9 de març; Llei 6/1999, de 19 d'abril, de Policies Locals i de Coordinació de Policies Locals de la Comunitat Valenciana, Decret 88/2001, de 24 d'abril, del Govern Valencià, pel qual s'estableixen les bases i els criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana i les restants disposicions normatives que resulten aplicables i/o aquelles que substituïsquen o desenvolupen les normes abans assenyalades.  
Dotze. Recursos  
Contra les presents bases i quants actes administratius definitius que se'n deriven podran els interessats interposar els oportuns recursos en els casos i en la forma establits en la Llei 30/1992, de Règim Jurídic de les Administracions Públiques i del Procediment Administratiu Comú.  
Tretze. Publicació  
Estes bases es publicaran en el Butlletí Oficial de la Província de València i en el Diari Oficial de la Comunitat Valenciana i un extracte en el Boletín Oficial del Estado. El text íntegre es comunicarà a l'Institut Valencià de Seguretat Pública.  
Diligència: per a fer constar que estes bases, juntament amb els seus annexos, han sigut aprovades per la Resolució d'esta Alcaldia número 1597/2009, de 10 de juliol.  
Ontinyent, 10 de juliol de 2009.- El vicesecretari: Rafael Hernández Domingo.  
ANNEX I  
Temari (torn lliure)  
Grup I. Dret constitucional i administratiu.  
Tema 1. La Constitució espanyola de 1978. Estructura, contingut i principis bàsics. Reforma de la Constitució.  
Tema 2. Organització política de l'Estat espanyol. Classe i forma d'estat. Organització territorial de l'estat. La Corona: funcions constitucionals del rei. Successió i regència. El referèndum.  
Tema 3. Les Corts Generals: les Cambres. Composició, atribucions i funcionament. La funció legislativa. El poder executiu: el Govern. Relacions entre el Govern i les Corts Generals. El poder judicial. Estructura, organització i funcionament dels tribunals en el sistema espanyol.  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques.   
Tema 5. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia.   
Tema 7. L'administració pública. La hisenda pública i l'administració tributària. El ciutadà i l'administració.  
Tema 8. El dret administratiu. Fonts. Normes no parlamentàries amb rang de llei. El reglament.  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.  
Tema 10. La Unió Europea: institucions. L'ordenament jurídic de la Comunitat Europea. La recepció, aplicació i control del dret comunitari a Espanya.  
Grup II. Règim local i policia.  
Tema 11. El municipi: òrgans unipersonals de govern. L'alcalde. Els tinents d'alcalde. Els regidors.  
Tema 12. Òrgans col·legiats de govern. El ple de l'ajuntament. La comissió de govern. Òrgans consultius i participatius: les comissions informatives. Les juntes de districte.  
Tema 13. La funció pública en general i els funcionaris de les entitats locals. Organització de la funció pública local. El personal al servici de les administracions locals: concepte i classes. Drets i deures de les policies locals. Adquisició i pèrdua de la condició de funcionari.  
Tema 14. Responsabilitat dels funcionaris. Reglament de Règim Disciplinari. Incoació i tramitació d'expedients.  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'alcaldia.  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.  
Tema 17. La policia local. Ordenament legislatiu de la policia local. Missions i objectius. Disposicions estatutàries comuns. Estructura orgànica i funcional.  
Tema 18. El binomi policia local-ciutadà. Principis bàsics i normes d'actuació. Suports ètics. Règim disciplinari dels funcionaris de la policia local.  
Tema 19. La legislació sobre policies locals i de coordinació de policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari.  
Tema 20. L'Institut Valencià de Seguretat Pública. Regulació legal. Fins i funcions. La formació de les policies locals de la Comunitat Valenciana. El Registre de Policies Locals. Sistema retributiu de les policies locals de la Comunitat Valenciana. Premis i distincions.  
Grup III. Dret penal, policia administrativa i sociologia.  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.  
Tema 22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.  
Tema 23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. L'omissió del deure de socors. Infraccions a les disposicions de trànsit i seguretat constitutiva de delicte.  
Tema 24. Delictes contra el patrimoni i l'orde socioeconòmic: furts, robatoris, extorsió, robatori i furt de vehicles.  
Tema 25. Delictes contra l'administració pública: prevaricació i altres comportaments injustos; abandonament de destí i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, trànsit d'influències, malversació, fraus i exaccions il·legals, negociacions i activitats prohibides als funcionaris públics.  
Tema 26. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. L'assistència d'advocat. El tractament de presos i detinguts. L'entrada i registre en lloc tancat.  
Tema 27. La policia judicial. De la comprovació del delicte i esbrinament del delinqüent. Funcions de la policia local com a policia judicial. L'atestat policial.  
Tema 28. Policia administrativa. Protecció civil. Medi ambient. Urbanisme. Patrimoni historicoartístic. Ocupació de les vies públiques. Escolarització. Espectacles i establiments públics. Venda ambulant.  
Tema 29. Els grups socials. Formació dels grups socials. Les masses i la seua tipologia. El procés de socialització.  
Tema 30. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant de situació de desastres.  
Grup IV. Policia de trànsit i circulació.  
Tema 31. El trànsit i la seguretat vial: concepte i objectius. L'home com a element de seguretat vial. Els conductors. Els vianants. El vehicle. Les vies.   
Tema 32. La normativa sobre trànsit circulació de vehicles de motor i seguretat vial: la Llei de Bases i el seu text articulat. Tipificació de les principals infraccions. Infraccions de trànsit que constituïxen delicte. El Codi de Circulació i els seus preceptes encara vigents.  
Tema 33. El Reglament General de Circulació. Estructura. Principals normes de circulació.   
Tema 34. El Reglament General de Conductors. Normes generals. Classes dels permisos de conduir i els seus requisits. Validesa. Equivalències.  
Tema 35. Reglament General de Vehicles. Normes generals. Categories. Les seues condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policials.  
Tema 36. Reglament del Procediment Sancionador en Matèria de Trànsit. Fases del procediment i contingut. Mesures cautelars: immobilització de vehicles. Retirada de vehicles de la via.  
Tema 37. El transport. Classes de transport. Servici públic de viatgers i servici públic de mercaderies o mixt. El servici privat. Transport escolar i de menors. Transport de mercaderies perilloses.  
Tema 38. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàreu. Infraccions i diligències policials.  
Tema 39. Els accidents de trànsit: concepte i consideracions prèvies. Les seues causes, classes i fases. Actuacions de la policia local en accidents de trànsit: d'urgència i tecnicoadministratives.  
Tema 40. Òrgans competents en matèria de trànsit i seguretat vial. El Consell Superior de Trànsit. Especial consideració de les competències municipals.  
Grup V. Coneixement del medi sociolocal  
Tema 41. El marc geogràfic. Ontinyent i el seu terme. La Vall d'Albaida. Nocions bàsiques d'història local d'Ontinyent. De la prehistòria fins a Jaume I. De Jaume I fins als nostres dies.  
Tema 42. Costums d'Ontinyent. Festes tradicionals (gegants i cabuts, angelets, bou en corda, moros i cristians...), festes de barri, gastronomia.  
Tema 43. Carrers d'Ontinyent: característiques i situació. El terme d'Ontinyent. Característiques generals. Camins, sendes, partides, cases de camp, etcètera.  
Tema 44. Infraestructures culturals d'Ontinyent: biblioteques i museus, cases de cultura, esglésies, etcètera. Producció cultural a Ontinyent: literària, teatral, musical, etcètera.  
Bibliografia bàsica:  
A continuació s'oferix a nivell orientatiu i d'ajuda les següents fonts:  
- Alba, revista d'estudis comarcals de la Vall d'Albaida. Servici de Publicacions de l'Ajuntament d'Ontinyent.  
- BERNABEU GALBIS, A. El nom Ontinyent. Títols honorífics. La bandera i l'escut. Servici de Publicacions de l'Ajuntament d'Ontinyent, 1994.  
- BERNABEU GALBIS, A. Edificis històrics i carrers d'Ontinyent. Caixa d'Estalvis d'Ontinyent, 1994.  
- BERNABEU SANCHIS, A. Ontinyent, vila-reial. De les Germanies a la Nova Planta. Servici de Publicacions de l'Ajuntament d'Ontinyent, 1992.  
- Diversos autors. Història Bàsica Ontinyent. Servici de Publicacions de l'Ajuntament d'Ontinyent, 1995.  
- Catàleg General del Servici de Publicacions d'Ajuntament d'Ontinyent 1985-1995.  
- LLORA, A. Ontinyent i la seua història. Ontinyent 1992.  
- Ordenances municipals.  
- Pàgina web de l'Ajuntament: .  
ANNEX II  
(Concurs de mèrits)  
Segons l'Orde de 23 de novembre de 2005, de la Conselleria de Justícia, Interior i Administracions Públiques, per la qual s'aprova el barem general per a la valoració dels mèrits en els concursos oposició convocats per a la selecció dels membres dels cossos de policia local de la Comunitat Valenciana pel torn de mobilitat.  
Barem per a la valoració dels mèrits en els concursos per a la provisió de places dels cossos de la policia local, oferides per torn de mobilitat.  
1. Titulació acadèmica.  
Fins a un màxim de 15 punts.  
Seran valorades les titulacions acadèmiques acreditades pels concursants que siguen iguals o superiors a les que van ser exigides per a accedir a l'escala i categoria a què pertanguen, d'acord amb l'escala següent:  
a) Grup A: doctor: 10 punts.  
Llicenciat o equivalent: 8 punts.  
b) Grup B: diplomat universitari o equivalent: 7 punts.  
c) Diplomat en Criminologia: 7 punts.  
No seran valorats com a mèrit aquelles titulacions que figuren com a requisit per a la provisió del lloc de treball, ni aquelles que siguen imprescindibles per a la consecució d'altres de nivell superior. En la puntuació d'accés a la universitat només se'n computarà una.  
2. Grau personal.  
S'adjudicarà un màxim de 3 punts per la possessió d'un determinat grau personal consolidat dins de la carrera administrativa de la forma següent:  
a) Per posseir un grau personal superior al nivell del lloc sol·licitat: 3 punts.  
b) Per posseir un grau personal igual al nivell del lloc sol·licitat: 2 punts.  
c) Per posseir un grau personal inferior al nivell del lloc sol·licitat: 1 punt.  
3. Antiguitat.  
Fins a un màxim de 20 punts:  
- Per cada any complet d'antiguitat en la mateixa escala i categoria de la policia local o superior: 1,50 punts.  
- Per cada any complet d'antiguitat en les categories inferiors de la policia local: 1,25 punts.  
- Per cada any complet d'antiguitat prestat en altres forces i cossos de seguretat: 0,50 punts per any complet, fins a un màxim de 10 punts.  
- Per cada any complet d'antiguitat prestat en qualsevol administració pública: 0,25 punts per any complet, fins a un màxim de 10 punts.  
4. Altres mèrits.  
Fins a un màxim de 15 punts.  
Coneixement del valencià acreditat amb el certificat oficial de la Junta Qualificadora de Coneixements de Valencià:  
- Certificat de coneixements orals: 0,75 punts.  
- Certificat de grau elemental: 1,25 punts.  
- Certificat de grau mitjà: 2,50 punts.  
- Certificat de grau superior: 3,00 punts.  
Coneixement d'un o més idiomes acreditats documentalment, mitjançant certificat lliurat per facultat o escola oficial reconeguda: 3 punts per cadascun. La superació dels distints cursos complets que conformen els estudis oficials de les distintes facultats o escoles oficials serà valorada a raó de 0,60 punts per curs complet.  
5. Cursos organitzats per l'Institut Valencià de Seguretat Pública o organismes anàlegs  
Fins a un màxim de 30 punts.  
Per realització dels cursos organitzats per l'Institut Valencià de Seguretat Pública o homologats per este, s'ajustarà al barem següent:  
Nombre d'hores Diploma d'assistència Certificat   
 d'aprofitament  
De 20 a 50 0,50 1  
De 51 a 100 1 2  
De 101 a 150 2 3  
De 151 a 200 3 4  
De 201 a 250 4 5  
Més de 250 5 7  
Quan es tracte de cursos de duració inferior a la mínima susdita la puntuació estarà determinada per la suma del còmput d'hores i/o assistència. En el cas d'haver impartit hores com a professor en els cursos, seran puntuats amb el barem corresponent al certificat d'aprofitament, i sense que per este concepte es puguen superar el màxim de 10 punts.  
Els cursos organitzats i impartits per l'Institut Valencià de Seguretat Pública, realitzats amb anterioritat a la data d'entrada en vigor de la Resolució de la Direcció General d'Interior, de 24 de març de 1995, sobre cursos de formació impartits per l'Institut Valencià de Seguretat Pública (10 d'abril de 1995), i els realitzats pel Ministeri de l'Interior, o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes ambdues expressament reconegudes per l'Institut Valencià de Seguretat Pública, seran valorats amb la puntuació corresponent al diploma d'assistència.  
Els cursos bàsics de formació inicial i els cursos de capacitació no seran objecte de puntuació.  
Els cursos de dispensa en un grau del requisit de titulació es puntuaran, si s'escau, com a cursos amb diploma d'assistència. I no seran puntuables si ja es van tindre en compte a l'efecte de titulació acadèmica per a la promoció interna.  
6. Premis, distincions i condecoracions.  
Fins a un màxim de 10 punts.  
Per estar en possessió de la Placa Col·lectiva al Mèrit Policial de la Generalitat Valenciana, 1 punt.  
Per estar en possessió de la Placa Individual al Mèrit Policial de la Generalitat Valenciana, 3 punts.  
Per estar en possessió de la Medalla al Mèrit Policial de la Generalitat Valenciana, 2 punts.  
Per ser objecte de felicitació o menció individual pel director general de la conselleria competent en matèria de policia local, 1 punt per cadascuna.   
Per ser objecte de felicitació o menció col·lectiva pel director general de la conselleria competent en matèria de policia local, 0,25 punts per cadascuna.   
Per condecoracions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,50 punts per cadascuna. Si la condecoració és concedida a títol col·lectiu la puntuació serà de 0,25 punts per cadascuna.  
Per premis, distincions, felicitacions o mencions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,25 punts per cadascuna.   
7. Altres mèrits específics.  
Fins a un màxim de 4 punts.  
Seran valorats els coneixements en administració i gestió de recursos humans i informàtica, títols de socorrista aquàtic, primers auxilis, curs de submarinisme, arts marcials, defensa personal i també els cursos inclosos en el Pla de Formació Contínua i altres degudament acreditats i no valorats en els anteriors apartats, tots ells lliurement apreciats pel tribunal qualificador, fins a un màxim de 0,25 punts per mèrit acreditat.  
La intervenció com a ponent en conferències i seminaris relacionats amb l'activitat policial, i reconeguts per l'Institut Valencià de Seguretat Pública seran valorats fins a un màxim de 0,50 punts.  
Les publicacions relacionades amb l'activitat policial, seran valorades fins a un màxim de 0,75 punts per cadascuna.   
ANNEX III  
 AJUNTAMENT D'ONTINYENT  
Sol·licitud de participació en processos selectius  
